
			Per a l’adolescent que vaig ser

			i per a l’adolescent que em llegeix:

			moles molt i t’abraço ben fort!!

		

	
		
			[image: Introducción]

			T’imagino ara mateix amb aquest llibre entre les mans i potser et fa una mandra monumental començar a llegir. Fins i tot, potser penses: «De què va això?» o «A veure si em començaran a fotre la xapa!». I t’entenc. Quan jo era adolescent, no hi havia res que em fes més ràbia que algun adult em donés la tabarra. Diguem que jo, per aquella època, preferia les «explicacions curtes». Ja saps, anar al gra, no donar voltes a les coses ni començar a repetir això i allò altre. NO, PER FAVOR! O sigui que com que estic segura que a tu els rotllos tampoc t’agraden, et prometo (de veritat) que intentaré que res d’aquest llibre et sembli una explicació «massa llarga».

			Si aquest llibre te l’ha regalat el teu pare o la teva mare, potser fins i tot te l’has mirat amb recel, com si d’aquesta manera t’estigués llançant una indirecta. Potser sí, no ho sé, però deixa que et demani un favor: no llencis el llibre a les escombraries… encara. Si no aconsegueixo atrapar-te amb unes quantes pàgines, endavant, llença’l si ho vols, hauré fracassat en el meu intent d’interessar-te, què hi farem. Però dona’m temps, o dona’m pàgines, més ben dit. 

			[image: Il·lustració d’una taula de surf clavada a la sorra.]Va, vaig al gra: aquest llibre és la meva manera de poder parlar amb tu i dir-te tot el que m’hauria agradat que em diguessin quan jo era adolescent. Però també conté tot el que m’agradaria que sabessin les meves filles. Et confesso que a vegades no em deixen que els expliqui coses perquè…, bé, soc la seva mare, i a vegades, escoltar la mare fa un pal terrible. O sigui que no els foto la xapa, però escric aquest llibre desitjant que algun dia se’l llegeixin. Creuem els dits!

			

			Comencem per aquí:

			ser preadolescent i adolescent NO és gens fàcil.

			Gens ni mica. Ho sé i segurament tu també ho saps, però no et queda més remei que passar per aquesta etapa. I potser a vegades et sents com qui ha de ficar-se dins del mar: a estones ve de gust perquè fa sol i el mar està en calma; però d’altres fa por, perquè potser hi ha tempesta i unes onades que espanten; o fa molta mandra perquè l’aigua està freda i no et ve gens de gust entrar-hi. Tranqui: aquest llibre et servirà de planxa de surf i t’explicaré com fer-la servir perquè puguis entrar al mar tranquil·lament i surfejar les onades vinguin com vinguin. I perquè fins i tot puguis passar-t’ho bomba fent-ho!

			Però abans de començar, deixa que et digui que tinc la sort de recordar molt bé què no m’agradava que fessin els adults amb mi quan jo era adolescent:

			
			* Odiava que em tractessin com si fos una nena petita.

			* No suportava que pensessin que la meva vida era més fàcil que la seva.

			* Em sulfurava quan no tenien en compte la meva veu.

			

			[image: ]O sigui que jo no et tractaré com si fossis un marrec, per res del món pensaré que ser tu és fàcil, tindré en compte l’etapa que estàs vivint i els teus sentiments. Sí, soc aquí per ajudar-te i en tinc moltes ganes, si em deixes.

			Què has de fer? Només seguir llegint. Et recomano que entre capítol i capítol, deixis passar almenys un dia… perquè puguis pair-lo. Sí, com la pizza, que encara que t’agradi, si en menges massa, després costa de digerir. Doncs això és igual. Per què? Perquè et parlaré de coses MOLT importants. Et parlaré de tu, dels teus pares i de coses que passen quan algú té l’edat que tens tu, i tot això a vegades et pot remoure per dins. Que què vull dir? Doncs que potser a vegades et venen ganes de riure o de plorar o d’enfadar-te amb algú o… jo què sé! I tot això és supernormal!!!

			[image: ]Sí, estàs viva o viu, i estar-ho vol dir sentir! Sentir moltes coses cada dia, també quan llegim llibres com aquest. Per això, és bo llegir i parar una mica entre capítol i capítol perquè puguis acabar d’assimilar tot el que t’he explicat. No vull que se’t faci bola! Però també et dic que si t’encanta i el vols devorar, tens tot el dret a fer-ho, només faltaria!

			

			Què? A punt? Va, dona’m la mà, que aprendrem a surfejar! :)

		

	
		
			[image: Capítol 1. Qui soc?]

		

	
		
			[image: ]Si et pregunto qui ets, què diries? Així, d’entrada, respondre aquesta pregunta pot semblar fàcil, però potser no ho és tant. I menys en l’etapa que estàs vivint, ja que tots estem canviant contínuament i potser el que crèiem que érem fa uns mesos ara ja no ho veiem tan clar. Per exemple, potser fa uns mesos, si t’hagués preguntat això, hauries dit «Soc un nen que…» o «Soc una nena que…», però potser ara ja no et sents tan nen o tan nena. Potser et sents més gran i aquesta paraula diries que ja no et defineix.

			O potser fa temps pensaves que eres algú tranquil a qui li agradava jugar a bàsquet, però resulta que des de fa unes setmanes estàs intranquil i cada dia et fa més pal anar a l’entrenament del que fins ara havia estat el teu esport preferit. Què vull dir amb això? Doncs que és absolutament normal que respondre la pregunta de «Qui soc?» a vegades costi una mica, perquè vivim canviant contínuament i encara més durant la preadolescència i l’adolescència.

			Ja saps que et canviarà el cos, però també la manera de pensar, la manera de veure el món, de relacionar-te amb els teus amics, amb els teus pares i fins i tot la manera de sentir… Potser mentre et dic tot això penses: «Ja m’està passant, tinc un cos que no s’assembla gens al que tenia fa mig any, ja penso diferent del que pensava el Nadal de l’any passat…». NORMAL.

			Però saps què és el que vull que et gravis al cap des d’ara fins sempre? 

			Que tu ets molt més que el teu cos, que els teus pensaments i que les teves emocions.

			

			[image: ]UAL·LA! Potser ara penses: «Però què dius?! És clar que soc tot això!». Però parem un moment i fem un viatge en el temps. Un dia vas ser dins de la panxa de la teva mare, oi? Eres un bebè intrauterí que flotava envoltat de líquid amniòtic i que quan va néixer, segurament, pesava, com a màxim, quatre quilos i mig! I mira’t ara! Mira quant fas d’alt i quant peses… Mira el teu cos… Les teves mans d’ara no tenen res a veure amb aquelles manetes de bebè acabat de néixer i tot i així… Segueixes sent tu, oi? Ets la mateixa persona, però no hi ha pràcticament res que sigui igual en el teu cos. El cos canvia, però ets molt més que el teu cos.

			I què me’n dius, del que penses? Perquè fixa-t’hi: quan tenies tres anys, t’enfadaves moltíssim si et donaven una galeta trencada i ara t’és absolutament igual sempre que te la puguis menjar i t’agradi, oi? La teva manera de pensar i de veure el món ha canviat. Abans, quan eres petit, potser creies que no podies estar sense el papa i la mama ni un segon i ara pots passar molta estona a la teva habitació i estàs la mar de bé, especialment si no hi entren, oi? Els teus pensaments tampoc determinen de veritat qui ets tu… perquè ets molt més que el que penses.

			[image: ]Però… i les emocions? Doncs passa exactament el mateix que amb el teu cos i els teus pensaments: que les vius diferent en cada etapa de la teva vida, canvien. Ara, que una amiga no et truqui per explicar-te alguna cosa o que no vulgui quedar amb tu potser et fa sentir fatal, però quan tinguis cinquanta anys això t’importarà molt menys, segurament. Quan tenies cinc anys, que se’t trenqués un llapis podia ser un autèntic drama, però ara si això et passa, penses que no n’hi ha per a tant, oi? Així doncs, les emocions tampoc et defineixen: les vius dins del teu cos, però tu ets molt més que el que sents.

			Tot això que t’explico és molt important, i saps per què? Doncs perquè si ho tens molt clar t’adonaràs que la teva identitat, qui ets tu de debò, no ve determinat ni pel teu cos, ni pel que penses ni pel que sents, perquè ETS MOLT MÉS. Per tant, si un dia critiquen el teu cos (que si ets alt, o baixeta, o prima

			
			
			
			
			
			
			
			
			
			
			
			
		

	
      
         

		  Un llibre de no ficció adolescent de Míriam Tirado, l’autora de criança conscient amb més de 850.000 exemplars venuts i èxits com El fil invisible, Sensibles i Infinit. Inspirat en la sèrie del moment «Em dic Goa», aquest llibre ofereix eines amb l’humor i la sensibilitat que caracteritzen a l’autora perquè els adolescents visquin els canvis d’aquesta etapa amb seguretat i autenticitat.

		  Ser adolescent o preadolescent no és gens fàcil. Gens ni mica! De vegades no t'entens ni a tu mateix: les emocions se't fan bola, el cap no s'atura i el cos et creix i et canvia a un ritme incòmode. Pots sentir que t'ofegues!

		  

		  En aquest llibre, la Míriam Tirado comparteix amb els joves lectors tots els secrets, trucs i eines necessàries per sobrevolar les onades de l’adolescència, vinguin com vinguin, sentint-se més segurs, estimant-se més i sobre tot, gaudint també d'aquesta etapa.

		  

		  Què trobaràs en aquest llibre?

		  

		  - Una guia per afrontar els canvis físics, mentals i emocionals que es naveguen durant l’adolescència (sense donar la tabarra).

		  

		  - Reflexions per a treballar l’autoestima, les emocions, l’ansietat, la resolució de conflictes, el dol i les relacions interpersonals.

		  

		  - I·lustracions de Sheila de la Masa.

      

      
         

         
            Míriam Tirado és consultora de criança conscient, escriptora i periodista especialitzada en maternitat, paternitat i criança. Actualment ofereix conferències i consultories per ajudar les mares i els pares a connectar amb els seus fills i filles. Des del seu blog sobre educació i criança conscient, el seu canal de YouTube, el seu podcast i les seves xarxes socials ofereix consells a milers de seguidors per ajudar-los a educar els seus infants.

		  

		  Entre els més de trenta llibres que ha publicat, cal destacar Enrabiats, Límits, Sentir i Remogudes; els contes infantils El fil invisible, Sensibles, Tinc un volcà o Jo, primer!, i l'aclamada col·lecció per a adolescents "Em dic Goa".

